Undervisning+vurdering

Innledningen til undervisningen gikk ganske greit. Vi hadde hatt elevene tidligere samme dag og jobbet med prosjektet som denne undervisningen er en del av, og vi var derfor i en god prosess. Organiseringen ble litt kaotisk, men dette var ikke helt uventet. Vi gjorde det sånn at elevene fikk summe litt seg imellom om hvem de ville jobbe med, og hvor de ville jobbe, og at en representant for gruppa deretter kom frem til en av oss lærerne og sa fra om sted samtidig som de fikk utdelt en lapp med filmen de skulle analysere. Disse ble delt ut litt tilfeldig, men noen elever hadde spesifikke ønsker, som for eksempel to jenter som ville ha Poirot fordi de likte tv-serien så godt. Det var en fare for at alle elevene ville ønske å jobbe i samme læringsareal, men dette gikk fint. To grupper på 3 og 4 ønsket å jobbe i formidlingsdelen av baserommet (der det skulle være rolig). Dette var tiltenkt de som ønsket å jobbe individuelt, men det var det ingen som ønsket. To grupper på tre elever ønsket å jobbe i gruppedelen av baserommet. Hele dette rommet jobbet stille og fint. Tre grupper på to og tre elever valgte å jobbe på tribunen som er det mest støyete læringsarealet. Disse jobbet også bra selv om andre elever fra andre klasser og programfag også var der og blandet seg med det de holdt på med. To elever valgte å jobbe i den rolig kroken bak auditoriet. Ingen ville jobbe i grupperommet i 4. etg, antageligvis fordi de da måtte forflytte seg lenger, og de skulle tross alt tilbake til baserommet etter 40 minutter. De som jobbet i kroken bak auditoriet jobbet kanskje aller best. Det er to flinke elever som nok bevisst har oppsøkt et sted med mindre forstyrrelser. På mange måter var det en fredeligere time enn vanlig fordi de elevene med mer ”utagerende” oppførsel ble mer spredt hoveddelen av økten. Med en gang de hadde gått til sine stasjoner, gikk vi to lærerne etter dem og hjalp hver enkelt gruppe med både det praktiske med å finne oppgaven og linker til filmer, og det mer teoretiske med å analysere filmklipp og plakat. De fikk 40 minutter på seg til å analysere film og plakat før de skulle tilbake til baserommet for å fremføre det de hadde funnet. Vi begynte hver presentasjon med å se filmsnuttene (disse ble vist mens gruppen gjorde seg klar og kom frem, og det var ganske effektivt). Elevene fortalte kort handlingen i filmen, beskrev karakterene og analyserte kort bruken av farger, utsnitt, lys, lyd og typografi i henholdsvis plakat og film. De var ivrige etter å presentere og mange, med unntak av et par grupper som tydeligvis hadde jobbet ganske sløvt, hadde bra presentasjoner. Mens den ene læreren organiserte og stilte spørsmål til elevene, tok den andre notater på hvor bra de presenterte. Noen fikk godkjent, noen pluss og et par grupper fikk minus. Vi rakk ikke å gjennomgå alle og to grupper fikk ikke presentert, men den ene gruppen leverte uoppfordret på papir fordi de var så fornøyd med analysen sin, og den var god. Disse hadde jobbet på tribunen (liggende og skrevet med en hånd!) Det var ingen forskjell på resultatene til de gruppene som hadde jobbet i et rolig mer formelt rom, og de som hadde jobbet i et uformelt, åpent læringsmiljø, selv om dette er et tynt grunnlag å gjøre seg noen konklusjoner på. Basegruppen vi hadde i denne økten er generelt mer urolig og vanskeligere og takle enn de to andre basegruppene. Vi kom sent i gang fordi det hadde vært en større konsert på skolen, og en del elever kom for sent. Vi brukte også en del tid på å komme i orden og forklare hvorfor vi skulle ha dette undervisningsopplegget. Noen elever ønsket å jobbe med en annen film enn de som var gitt, og vi ga dem lov til det. De samme elevene var også tidlig ute med å melde seg for å jobbe på grupperommet i 4 etg. Det var også andre elever som meldte sin interesse for dette. Det var kun en gruppe som jobbet på tribunen, og det var en gruppe med rolige og flittige elever. En gruppe sa de ville jobbe bak auditoriet men de flyttet seg til et annet sted på avdelingen som ikke var avtalt. For at denne typen opplegg skal fungere, må vi lærere vite hvor elevene er. De hadde problemer med å kommunisere seg i mellom, og fikk ikke gjort oppgaven. De kom ganske beskjemmet og sa i fra om at de ikke hadde greid å gjøre oppgaven før vi begynte presentasjonene, og det var tross alt positivt. Fire grupper ønsket å jobbe i formidlingsdelen av baserommet, men overraskende nok ville ingen jobbe i gruppedelen. Det kunne virke som disse gruppene rett og slett ikke orket å flytte seg. Med hele fire grupper i fellesarealet var det ikke så rolig som forhåpet, men de jobbet bra. Den første gruppa som presenterte hadde jobbet i formidlingsdelen og gjorde en veldig god presentasjon. De hadde tydelig satt seg godt inn i stoffet og gått dypere i analysen. Elevene ga uttrykk av å være fornøyd med selv å få velge arbeidssted.
 * Vurdering av undervisningsopplegg mandag 15.03. **
 * Vurdering av undervisningsopplegg tirsdag 16.03. **